Un jandarm, înjunghiat de bărbatul pe care a încercat să-l salveze de la moarte. Agresorul, internat la Spitalul de Psihiatrie.
Un jandarm a fost înjunghiat, joi, în timpul unei misiuni. Jandarmul a fost rănit când încerca să salveze un bărbat care voia să se arunce de la etajul al patrulea al unui bloc. Agresorul a fost prins şi internat la Spitalul de Psihiatrie Brăila.
Potrivit IJJ Brăila, un echipaj de la Jandarmerie a fost solicitat să intervină de urgenţă la un bloc situat lângă Hotelul Orient, unde un bărbat ameninţa că se aruncă de la etajul al patrulea al clădirii.Bărbatul a fost imobilizat de către jandarmii care au intrat în forţă în apartamentul său. În momentul în care echipajele au intrat, bărbatul a înjunghiat un jandarm în coapsa stângă, potrivit Adevarul.ro.Jandarmul rănit a fost transportat la Unitatea de Primiri Urgenţe a Spitalului Judeţean de Urgenţă Brăila, însă, potrivit medicilor, este în afara oricărui pericol.Agresorul, în vârstă de 53 ani, a fost dus la secţia de poliţie, iar ulterior a fost internat la Spitalul de Psihiatrie Brăila.